2013/0302 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning til vedtagelse af Europa-Parlamentets og Rådets direktiv om fastsættelse af tekniske forskrifter for fartøjer på indre vandveje og om ændring af direktiv 2009/100/EF og ophævelse af Europa-Parlamentets og Rådets direktiv 2006/87/EF

1.Baggrund

Den dato, hvor forslaget blev sendt til Europa-Parlamentet og Rådet: 10.9.2013 (document COM(2013) 622 final – 2013/0302 COD). Udtalelse afgivet af Det Europæiske Økonomiske og Sociale Udvalg: 21.1.2014 Dato for udtalelse fra Regionsudvalget: 31.1.2014 Europa-Parlamentets førstebehandlingsholdning vedtaget: 15.4.2014 Dato for vedtagelse af Rådets holdning: 13.5.2016

2.Formålet med Kommissionens forslag

Direktiv 2006/87/EF fastsætter tekniske forskrifter for fartøjer, der sejler på EU’s net af indre vandveje. Desuden har Centralkommissionen for Sejlads på Rhinen (CCNR) fastsat tekniske forskrifter for fartøjer, der sejler på Rhinen i den reviderede konvention om sejlads på Rhinen. Direktiv 2006/87/EF er udformet med henblik på at sikre sikker sejlads under forhold, der svarer til dem, der er omfattet af Rhinen-reglerne. Direktivets formål er ligeledes at sikre, at EU-certifikater for sejlads på indre vandveje, der sikrer, at alle typer fartøjer fuldt ud overholder de tekniske forskrifter, er gyldige på alle EU’s indre vandveje, herunder Rhinen, og at certifikater for Rhinen er gældende på alle EU’s indre vandveje. Generelt indarbejder de tekniske forskrifter i bilagene til direktivet de standarder, der findes i reglementet for inspektion af fartøjer på Rhinen.

Det er dog vanskeligt at sikre konsekvens mellem de to retlige ordninger, idet de hver især er underlagt deres egne regler og procedurer. Det er nødvendigt, at vi arbejder hen imod et samlet, ensartet sæt tekniske standarder for at bevare retssikkerheden og skabe fælles spilleregler.

De vigtigste årsager til, at direktivet skal revideres, er at strømline beslutningstagningsprocessen i forbindelse med vedtagelse af tekniske forskrifter for fartøjer, der sejler på indre vandveje, og at standardisere de tekniske standarder både for EU- og CCNR-ordningen.

For at nå disse mål oprettede CCNR i juni 2015 et internationalt organ, der har til formål at udarbejde ensartede tekniske standarder for fartøjer, der sejler på indre vandveje, nemlig CESNI (Comité européen pour les standards dans le domaine de la navigation intérieure). CESNI vedtog sin første tekniske standard for fartøjer, der sejler på indre vandveje, i november 2015, hvilket således gjorde det muligt at henvise til denne standard i direktivet, inden det blev vedtaget og offentliggjort.

Der vil blive henvist til nye CESNI-standarder i EU-lovgivningen ved hjælp af delegerede retsakter.

3. Kommentarer til Rådets holdning

De fleste af Rådets ændringer er udformet med henblik på at forbedre klarheden og gennemførelsen af direktivet. De er baseret på årtiers erfaring med anvendelse af direktivet.

De vigtigste ændringer i Rådets holdning er følgende:

Artiklerne er blevet omorganiseret i tematiske kapitler, hvilket skaber en højere grad af klarhed. På Kommissionens foranledning har Rådet erklæret sig enigt i, at der ikke skal ændres i de tekniske forskrifter i bilagene, så de henviser til den CESNI-standard, der blev vedtaget ved Rådets drøftelser i november 2015, se ovenfor. Rådet har overført visse yderligere detaljerede proceduremæssige spørgsmål fra bilag II til direktivets hovedtekst ud over dem, der allerede er blevet overført i medfør af Kommissionens forslag.

Rådet benyttede lejligheden til at opdatere klassificeringen af indre vandveje i bilag I. Sverige har indføjet sin klassificering og har således bragt sine indre vandveje i overensstemmelse med direktivet.

Rådet har ligeledes tilpasset artikel 30, der indeholder en liste over de medlemsstater, der ikke er omfattet af direktivet, fordi de enten ikke har nogen indre vandveje, eller fordi transport på de indre vandveje ikke benyttes særlig meget. De øvrige er omfattet af direktivet.

Bestemmelserne vedrørende databeskyttelse i forbindelse med den europæiske skrogdatabase er blevet strammet op i overensstemmelse med udtalelsen fra den europæiske tilsynsførende for databeskyttelse, der på Rådets anmodning blev hørt af Kommissionen. Direktivet indeholder nu vigtigt materiale vedrørende behandling af personoplysninger (de kategorier af oplysninger, der behandles, årsagerne til behandlingen af disse oplysninger, modtagerne af oplysningerne samt den periode i hvilken oplysningerne opbevares). Kommissionen har desuden fået beføjelse til at vedtage regler om databasens funktionsmåde ved delegerede retsakter.